Predsjednica Metsola čelnicima EU-a: Moramo ponovno procijeniti ulogu Europe u 
novom svijetu 


Izjava predsjednice Europskog parlamenta Roberte Metsole na neformalnom sastanku 
Europskog vijeća u četvrtak u Versaillesu (Francuska). 


Poštovani predsjednici, 
poštovani premijeri, 
dragi prijatelji, 


Mariupolj nikada nisam posjetila, ali njegovo ime neću zaboraviti. Bombardiranje rodilišta i 
dječje bolnice sramotan je i okrutan čin koji sažima prirodu prijetnje s kojom smo suočeni. 


Putinova invazija na Ukrajinu okončala je mir koji je dugo vladao u Europi. Ona je promijenila 
sve, i to vjerojatno zauvijek. Naš odgovor mora biti razmjeran ozbiljnoj, stvarnoj i rastućoj 
prijetnji našoj kolektivnoj sigurnosti. 


Moramo ponovno procijeniti ulogu Europe u ovom novom svijetu. 


Kao prvo, hitno moramo povećati ulaganja u obranu i inovativne tehnologije te nastaviti graditi 
stvarnu sigurnosnu i obrambenu uniju, koja treba biti proaktivna, fleksibilna, agilna i otporna 
te koja je sposobna suzbiti nove prijetnje. To znači da moramo djelovati u skladu s 
izgovorenim i reformirati PESCO. 


To znači i da moramo povećati nacionalne proračune i na inteligentan način upotrijebiti 
zajednički proračun EU-a kako bismo osigurali da se potrebe u pogledu kapaciteta mogu 
zadovoljiti zajedničkim financiranjem gdje je potrebno. 


Proračun Unije naš je ključni instrument za jačanje solidarnosti i kohezije. 


Osim Europskog fonda za obranu moramo upotrijebiti i proračun EU-a za svoju sigurnosnu i 
obrambenu politiku kad god se time ostvaruje dodana vrijednost. Moramo iskoristiti proračun 
za provedbu Strateškog kompasa i kako bi obrambena unija zaživjela. 


Europsku obrambenu agenciju i druge agencije Unije koje djeluju u tom području treba 
financirati iz proračuna EU-a. Ovu mogućnost vrijedi preispitati jer moramo donijeti radikalne 
odluke i izgraditi jaču europsku obranu. 


Kao drugo, moramo intenzivirati napore koje ulažemo u smanjenje energetske ovisnosti o 
Kremlju. 


Naš neposredni cilj mora biti energetska sigurnost. A sigurnost proizlazi iz raznolikosti, od 
izvora energije, preko dobavljača, do pravaca opskrbe. 


U ovom trenutku krize moramo imati na umu da energija jest 1 da je oduvijek 1 bila političko 
pitanje. Rusiji je to poznato već godinama. 

Sada je vrijeme da Unija pošalje jasnu poruku: 

- ograničavanjem uvoza ruske izvozne robe, uključujući plin, naftu i ugljen; 

- preispitivanjem svih certifikata dodijeljenih ruskim energetskim poduzećima; 


- rješavanjem pitanja mogućnosti skladištenja plina, zajedničke nabave plina i 
zajedničkih programa financiranja; 

- povećanjem udjela niskougljične energije 1 energije iz obnovljivih izvora u svojoj 
kombinaciji izvora energije bržom provedbom paketa za ostvarivanje cilja od 55 %. 


Naš cilj za budućnost mora biti nulta stopa plina iz Rusije. To je ambiciozan, ali nužan cilj. 


Europski parlament snažan je zagovornik ciljeva u području energije iz obnovljivih izvora, 
povećanja međusobne povezanosti država članica, povećanja naših skladišnih kapaciteta i 
smanjenja ovisnosti o samo jednom dobavljaču. Te mjere mogu pomoći EU-u i da zamijeni 
ruski plin i da brzo poveća udio vlastitih izvora energije prije 2030. Jasno je da moramo prijeći 
s fosilnih goriva na održivije i čiste izvore energije, obnovljive izvore energije, vodik, ali i 
sigurnu i modernu nuklearnu energiju, kako bismo ostvarili svoje ambiciozne klimatske 
ciljeve. 


Bitno je sljedeće: ne bismo smjeli biti prisiljeni financirati bombe koje padaju na Ukrajinu. 
Moramo razmotriti povećanje cijena energije i mjere kojima se ono može ublažiti. 


Također moramo biti u stanju objasniti te korake svojim građanima. Osobito u tom pogledu 
možete računati na Europski parlament i njegove zastupnike, koji će pomoći u širenju europske 
poruke. 


Kao treće, moramo bolje razmotriti sigurnost opskrbe hranom. To također mora postati sastavni 
dio naših rasprava o strateškoj autonomiji Europe. Opskrbne lance moramo učiniti jasnijima i 
otpornijima. 


Kao četvrto, Europa je postigla dosad neviđenu koordinaciju, solidarnost i jedinstvo i to nam 
mora biti primjer za budućnost. 


Države članice uložile su napore u to da naše zajednice i obitelji prihvate više od 2 milijuna 
Ukrajinaca. Opsežne su sankcije popraćene praktičnom solidarnošću koja je omogućila 
Ukrajincima da uđu u europske domove i srca. Europa se pokazuje u najboljem svjetlu. 


Naše su mjere u skladu s našim ambicijama. Ukrajini smo poslali pomoć i oružje, a otvorenom 
europskom perspektivom u pogledu njezine kandidature za pristupanje Uniji pružamo joj i 
nadu da će konsolidirati svoju europsku budućnost. Osim toga, moramo učiniti više kako bismo 
pomogli susjednim zemljama da se nose sa situacijom, a tu moramo uključiti i Moldovu i 
Gruziju. 


Ne smijemo Ukrajinu prepustiti samoj sebi. Znam da smo za ovim stolom svi osobno predani 
tome da se to ne dogodi. Putin je podcijenio našu odlučnost gotovo u jednakoj mjeri kao i 
otpornost i otpor Ukrajinaca. 


I mi moramo pokazati takvu otpornost. Znamo da se Putin neće zaustaviti u Kijevu, baš kao 
što se nije zaustavio na Krimu. Taktiku koju je razradio u Siriji sada primjenjuje u Europi. S 


pravom nastojimo da mu to bude najskuplja pogreška. 


Naše sankcije moraju ostati oštre. Oligarsima iz Kremlja moramo zabraniti pristup 
udobnostima na koje su navikli u Europi. Naša se poduzeća više ne smiju okretati Rusiji da bi 

ostvarila rast. Javni pritisak u tome je odigrao veliku ulogu, ali moramo se pripremiti za slučaj 
da taj učinak oslabi. Istodobno se moramo pobrinuti da kriptovalute ili novi 
financijskotehnološki alati ne omoguće zaobilaženje sankcija. 


Sankcije moraju nanijeti štetu Putinu, a moramo biti spremni na to da će i nama nanijeti štetu, 
no to je trošak koji moramo snositi na ovoj prekretnici u europskoj povijesti. Mislim da su naši 
građani spremni platiti tu cijenu. 


Budući da cijena Putinovog rata pogađa i naše zajednice, moramo biti spremni osigurati 
gospodarske temelje Europe. To podrazumijeva restrukturiranje i ponovno ulaganje u 
istraživanje i sirovine, pri čemu veliku važnost ima europski akt o čipovima koji je predložila 
Komisija, ali i pomoć poduzećima od kojih očekujemo da se okrenu od Rusije te udvostručenje 
projekata digitalne i zelene transformacije. Naš zeleni plan odnosi se na klimu jednako kao i 
na sigurnost. Moramo surađivati i na globalnoj razini kako bismo osigurali demokratski savez 
za zaštitu naše digitalne autonomije. 


Dopustite mi reći nešto 1 o informacijskom ratu s kojim se suočavamo. Osim što moramo 
ojačati svoju kiberobranu, moramo se 1 dalje boriti protiv diskursa prema kojem je Europa, zato 
što se suprotstavlja Putinu, protiv Rusije. Rusi koji se suprotstavljaju Putinu unatoč opasnosti 
od zatvorske kazne mogu donijeti promjenu. Oni su na pravoj strani povijesti. Na našoj strani. 


Naposljetku, budimo jasni: postupci Putina i Lukašenka u Ukrajini su zločinački. To je ratni 
zločin kojim se obara demokratski svjetski poredak. Kada dođe vrijeme za to, moramo se 
putem međunarodnoga kaznenog suda pobrinuti da odgovorne osobe snose posljedice. To bi 
bila krajnja pobjeda za ukrajinski narod, za vladavinu prava i za naš način života utemeljen na 
pravilima. 


Hvala. 


